จองห้องพักวันแรก มีประชาชนใช้สิทธิแล้ว 279,000 สิทธิ มั่นใจทำให้การท่องเที่ยวฟื้นตัว สร้างเงินหมุนเวียน
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลดำเนินมาตรการสนับสนุนการท่องเที่ยวในประเทศ ผ่านโครงการเราเที่ยวด้วยกัน เฟส 5 เมื่อวานนี้ (7 มี.ค.66) เป็นวันแรกที่การท่องเที่ยวแห่งประเทศไทย(ททท.) ได้เปิดระบบให้ดำเนินการจองที่พัก ปรากฏว่ามีประชาชนให้ความสนใจเข้าร่วมโครงการจำนวนมาก เพียงวันแรกวันเดียวตั้งแต่เวลา 06.00 น.-23.00 น. มีการใช้สิทธิจองห้องพักกว่า 279,000 สิทธิจากสิทธิตามโครงการทั้งหมด 560,000 สิทธิ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รับทราบถึงความสนใจของประชาชนต่อโครงการนี้ของรัฐบาล มั่นใจว่าเราเที่ยวด้วยกัน เฟส 5 จะมีส่วนสำคัญที่สนับสนุนความต่อเนื่องของการฟื้นตัวภาคการท่องเที่ยว ช่วยแบ่งเบาภาระประชาชนในการเดินทางท่องเที่ยว ผู้ร่วมโครงการมีกำลังซื้อในการจับจ่ายใช้สอยระหว่างเดินทางท่องเที่ยว ซึ่งการท่องเที่ยวแห่งประเทศไทย หรือ ททท. ประเมินว่า โครงการเราเที่ยวด้วยกัน เฟส 5 นี้จะสร้างเม็ดเงินหมุนเวียนในเศรษฐกิจ 12,539 ล้านบาท แบ่งเป็นรายได้ทางตรงต่อผู้ประกอบการท่องเที่ยว 9,025 ล้านบาท และรายได้ทางอ้อมที่เกิดกับกิจการต่อเนื่อง 3,334 ล้านบาท โดยเมื่อรวมกับผลของมาตรการในเฟสที่ 1-4 ตั้งแต่ปี 2563-2565 จะทำให้มาตรการทั้ง 5 เฟส สร้างเงินหมุนเวียนในเศรษฐกิจไทยกว่า 6 หมื่นล้านบาท